L&E คาดปี 59 อัตรากำไรสุทธิฟื้นเป็นปกติ ตั้งเป้ารายได้โต 15-20% รุกเข้าเวียดนาม
L&E คาดปี 59 อัตรากำไรสุทธิฟื้นเป็นปกติ ตั้งเป้ารายได้โต 15-20% รุกเข้าเวียดนาม
25 ก.พ. 2559

นายปกรณ์ บริมาสพร ประธานกรรมการบริหาร บริษัท ไลท์ติ้ง แอนด์ อีควิปเมนท์ จำกัด (มหาชน) หรือ L&amp;E เปิดเผยว่า บริษัทคาดว่าอัตรากำไรสุทธิปี 59 จะกลับมาเป็นปกติ โดยจะใกล้เคียง หรือ มากกว่าปี 57 ที่อยู่ในระดับ 5.62% หลังจากปีก่อนอัตรากำไรสุทธิลดลงไปอยู่ที่ 2.33% เนื่องจากปีนี้บริษัทจะใช้กำลังการผลิตสูงขึ้นเป็น 75% จากปีก่อนที่ใช้กำลังการผลิตไม่เต็มที่ เนื่องจากมีการย้ายโรงงานไปแห่งใหม่ ส่งผลให้ต้นทุนการผลิตและค่าใช้จ่ายด้านต่างๆสูงขึ้น
บริษัทมั่นใจว่ารายได้ในปีนี้จะเติบโตตามเป้าหมายไม่ต่ำกว่า 15-20% จากปี 58 ที่มีรายได้ 2,686.56 ล้านบาท ปัจจุบัน บริษัทมีงานในมือ (Backlog) ราว 900 ล้านบาท ซึ่งจะรับรู้เป็นรายได้ส่วนใหญ่ในช่วงครึ่งปีแรก นอกจากนั้นในปีที่ผ่านมาบริษัทได้ปรับตัวเตรียมพร้อมรับมือกับการเติบโตของตลาด LED ที่มีความรวดเร็วไว้แล้ว ขณะเดียวกันในปีนี้บริษัทจะสามารถใช้กำลังการผลิตโรงงานใหม่ที่จังหวัดปทุมธานีได้เต็มประสิทธิภาพ
นอกจากนี้ บริษัทคาดว่ารายได้จากต่างประเทศจะเติบโตกว่าเท่าตัว จากปีก่อนมีสัดส่วนรายได้จากต่างประเทศเพียง 114 ล้านบาท โดยบริษัทจะได้ข้อสรุปการเปิดบริษัทย่อยในประเทศเวียดนามช่วงไตรมาส 2/59 ใช้งบลงทุนเบื้องต้นราว 10 ล้านบาท หลังจากที่ช่วงปลายปี 58 ได้ขยายธุรกิจเข้าไปในเมียนมาร์ด้วยการเปิดบริษัทย่อยอย่างเป็นทางการ ซึ่งทำยอดขายได้ดีและขยายตัวได้อย่างต่อเนื่อง
ทั้งนี้ บริษัทคาดว่าในปีนี้สัดส่วนรายได้จะมาจากงานโครงการ 65% ค้าปลีก-ค้าส่ง 25% และรายได้จากต่างประเทศราว 7% ซึ่งรายได้ค้าปลีก และงานโครงการจะมีการขยายตัวอย่างต่อเนื่องจากหลอด LED ซึ่งบริษัทมีกำลังการผลิตเพิ่มขึ้นถึง 2 เท่าหลังจากที่มีการขยายโรงงานแห่งใหม่
นายปกรณ์ กล่าวถึงแนวโน้มผลประกอบการในไตรมาส 1/59 ว่า กำไรน่าจะดีกว่าเมื่อเทียบกับไตรมาส 4/58 และช่วงเดียวกันของปีก่อน แต่ยังต้องรอลุ้น เนื่องจากในช่วงเดือน ม.ค.ที่ผ่านมาบริษัทได้เร่งขายสินค้าที่เป็นโมเดลเก่าออกไป จึงกำหนดราคาขายต่ำทำให้อัตรากำไรต่ำมาก แต่ในช่วงที่เหลือของไตรมาสนี้ก็มีแนวโน้มที่ดีขึ้นอย่างต่อเนื่อง